text: Flere pigge på motorvejene 
  16 december 2010 kl. 19.03
  De nye motorvejspigge - som TV SYD fortalte om for nylig - viste deres værd, da en kvindelig bilist var på gale veje. Nu udvides forsøget.
  
  
   
  Partierne bag transportforliget har besluttet, at motorvejspiggene også skal installeres på motorvejsramper ved Sæby (i Nordjylland), Låsby (mellem Århus og Herning), Odense Syd samt ved Ringsted Øst på Sjælland.
  Samtidig er der afsat en pulje på 25 millioner kroner til kampen mod spøgelsesbilister. Penge som kan gå til endnu flere motorvejspigge, hvis det viser sig, at de nu også virker.
  Tidligere på måneden stoppede de nyligt opsatte motorvejspigge ved Nørre Aaby på Fyn en kvinde, som drejede ned ad afkørslen fra en rasteplads og var på vej mod færdselsretningen på motorvejen.
  En sensor havde registreret bilen, og da piggene skød op ad vejbanen, fik bilisten punkteret tre hjul på sin bil.
  
  163 spøgelsesbilister 
  Sidste år registrerede Vejdirektoratet 163 tilfælde af spøgelsesbilister på de danske veje
  Bag forliget står alle Folketingets partier undtagen Enhedslisten.
  